**Informatīvais ziņojums**

 **“Par Eiropas Savienības Konkurētspējas ministru sanāksmē 2020. gada 12. jūnija videokonferencē izskatāmajiem jautājumiem”**

2020. gada 12. jūnijā notiks neformālā Eiropas Savienības (turpmāk - ES) Konkurētspējas ministru sanāksme par pasākumiem, kas īstenojami ceļā uz ES ekonomikas atveseļošanos kontekstā ar COVID-19 krīzi. Darba kārtībā plānota ministru diskusija par jautājumiem, kas saistīti ar zaļo un digitālo iniciatīvu lomu atveseļošanās pasākumos, un Eiropas stratēģisko vērtību ķēžu stiprināšanu. Tāpat paredzēta pievienošanās ministru kopīgajam paziņojumam par Atveseļošanās plānu un kopīgas ES pieejas nozīmīgumu.

**1. Eiropas Atveseļošanās plāns, zaļo un digitālo pasākumu nozīme izvirzīto mērķu sasniegšanai**

COVID-19 pandēmija ir sabiedrības veselības izaicinājums, kas atstājusi visaptverošu iespaidu uz Eiropas un pasaules ekonomiku, kas radījis pārrāvumus piegādes ķēdēs, rūpniecības apjoma kritumu, samazinājusi ārējo tirdzniecību un kapitāla plūsmas. Tāpēc Eiropas Komisija (turpmāk – Komisija) š.g. 27. maijā ir nākusi klajā ar atjaunoto priekšlikumu ES daudzgadu budžetam 2021.-2027. gadam un Atveseļošanās plānu.

Š.g. 27. maija Komisijas priekšlikums ietver divus elementus:

1) Priekšlikums ES daudzgadu budžetam 2021.-2027. gadam 1.1 trilj. EUR apmērā, kura pamatā ir saglabāts Eiropadomes prezidenta Šarla Mišela š.g. februāra piedāvājums. No Latviju īpaši interesējošām programmām izmaiņas ir skārušas Eiropas Savienošanas instrumenta (CEF) Transporta pamata aploksni un militāro mobilitāti. Attiecībā uz transportu ir paredzēti papildu 1,5 mljrd. EUR Eiropas savienošanas instrumentam[[1]](#footnote-2), pastiprināts ilgtspējīgas infrastruktūras logs *InvestEU*, kā arī plānots 1,5 mljrd. EUR finansējums militārajai mobilitātei[[2]](#footnote-3).

2) Priekšlikums jaunam instrumentam Eiropas Savienības atlabšanai no Covid-19 krīzes radītajām sekām, kas ir pārdēvēts par “Next Generation EU” (NextGen) instrumentu. NextGen, caur esošām ES daudzgadu budžeta programmām nodrošinās papildu finanšu atbalstu visām ES dalībvalstīm 750 mljrd. EUR apmērā, lai mazinātu COVID-19 krīzes radītās negatīvās sociālekonomiskās sekas. Instruments paredz dalībvalstīm piešķirt 500 mljrd. EUR neatmaksājamam atbalstam (grantiem), atmaksājamam atbalstam (t.sk. 66.8 mljrd. EUR budžeta garantijām), izmantojot finanšu instrumentus, vai budžeta garantiju un saistīto izdevumu nodrošināšanaiun 250 mljrd. EUR aizdevumos. Instrumenta finanšu atbalsts primāri tiks koncentrēts uz pandēmijas krīzes visvairāk skartajiem reģioniem, nozarēm un valstīm. Instrumenta darbības termiņš ir paredzēts līdz 2024. gada beigām.

NexGen instrumenta finansējumu 750 mljrd. EUR apmērā veidos Komisijas centralizēts aizņēmums starptautiskajos finanšu tirgos. Komisijas aizņēmumu paredzēts atmaksāt no 2028. gada līdz 2058. gadam, izmantojot līdzšinējos un, iespējams, jaunus pašu resursus.

Komisijas piedāvājums - *NextGen* ar ES daudzgadu budžeta programmu un fondu starpniecību nodrošinās papildu finanšu atbalstu visām ES dalībvalstīm 750 mljrd. EUR apmērā, lai mazinātu COVID-19 krīzes radītās negatīvās sociālekonomiskās sekas.

*NextGen* sastāv no pasākumiem, kas sadalāmi 3 pīlāros:

1. finanšu atbalsts ES dalībvalstu reformām un investīciju vajadzībām saistībā ar ekonomikas atveseļošanas pasākumiem pēc pandēmijas;
2. publiskā un privātā sektora investīciju mobilizācija uzņēmējdarbības atbalstam;
3. finanšu atbalsts pētniecības, veselības aprūpes un attīstības sadarbības jomā.

Komisijas piedāvātais Atveseļošanas un noturības mehānisms (*Recovery and Resilience Facility, RRF*) varētu nodrošināt finanšu atbalstu 560 mljrd. EUR apmērā COVID-19 negatīvās ietekmes radīto ES dalībvalstu investīciju vajadzībām un sociālekonomisko reformu īstenošanai saskaņā ar nacionālajiem Atveseļošanas un noturības plāniem (Recovery and Resilience plans), kurus Komisija vērtēs, pamatojoties uz to ietekmi uz konkurētspējīgu ilgtspēju, ekonomisko un sociālo noturību, ilgtspējīgu izaugsmi, kā arī zaļo pārkārtošanos un digitālo pārkārtošanos dalībvalstīs.

RRF paredz 310 mljrd. EUR piešķirt grantos un 250 mljrd. EUR aizdevumos, lai veicinātu ES dalībvalstu kohēziju, konverģenci, ekonomikas noturību pret satricinājumiem un ilgtspējīgu izaugsmi saskaņā ar ES daudzgadu budžeta prioritātēm digitalizācijas jomā un pārejai uz klimatneitralitāti pēc pandēmijas krīzes. Instrumenta darbības termiņš plānots 2021.-2024. gadam.

Vienlaikus Jaunā *React-EU* programma, kas būs pieejama, sākot ar 2020. gadu, nodrošinās papildu 50 mljrd. EUR[[3]](#footnote-4) grantu veidā caur ES kohēzijas fondiem, lai palīdzētu dalībvalstīm īstenot atbalsta pasākumus mazo un vidējo uzņēmumu (MVU) atbalstam, veselības aprūpes un nodarbinātības jomā, digitalizācijas un klimatneitralitātes veicināšanai, kā arī lai nodrošinātu atbalsta sniegšanas nepārtrauktību vistrūcīgākajām personām .

Atveseļošanās instrumenta ietvaros paredzēts nodrošināt 30,3 mljrd. EUR InvestEU investīciju fonda ES budžeta garantijai, lai piesaistītu valsts un privātos ieguldījumus (~400 mljrd. EUR) projektiem ar augstu riska profilu. InvestEU programmas ietvaros paredzēts jauns stratēģisko investīciju mehānisms (Strategic Investment Facility, SIF). SIF plānotā ES budžeta garantija piesaistīs privātos ieguldījumus 150 mljrd. EUR apmērā, lai veicinātu ES stratēģisko autonomiju svarīgas nozīmes piegādes ķēdēm. SIF nolūks ir palielināt investīcijas ilgtspējīgā infrastruktūrā, izpētē, attīstībā un digitalizācijā, kā arī papildus attīstīt spēcīgas un noturīgas ES uzņēmējdarbības vērtību ķēdes. Tāpat mehānisms veicinās kritiskās infrastruktūras izaugsmi, zaļās tehnoloģijas, veselības sistēmu un pilnveidos ES stratēģisko autonomiju.

Paredzēts izveidot arī Maksātspējas atbalsta instrumentu (*Solvency Support Instrument*, SSI), kura mērķis ir piesaistīt privātā sektora finansējumu, lai sniegtu atbalstu uzņēmumiem Eiropas Savienībā tūlītēju likviditātes un maksātspējas problēmu risināšanai. Šis instruments tiks izveidots uz Eiropas Stratēģisko investīciju fonda (ESIF) bāzes un fokusēsies tikai uz pandēmijas krīzes izraisīto ietekmi uz ekonomiku. EIB grupa izmantos ES garantiju, lai investētu uzņēmumos galvenokārt caur starpniekinstitūcijām (piemēram, īpašam nolūkam veidotas sabiedrības vai kapitāla fondi), tādējādi piesaistot privātā sektora finansējumu. Instruments būs pieejams visām dalībvalstīm ar fokusu uz krīzes visvairāk skartajām valstīm un sektoriem. ESIF garantiju fonds tiks palielināts par 33,2 mljrd. EUR, sasniedzot 42,3 mljrd. EUR, lai piesaistītu kopumā ap 300 mljrd. EUR privātā sektora riska kapitāla investīcijās. Papildus tam paredzēti 100 milj. EUR tehniskā atbalsta sniegšanai. Vienlaikus EK plāno palielināt Eiropas Investīciju Fonda kapitālu līdz 1,5 mljrd. EUR, kas tiks finansēts no ES daudzgadu budžeta, lai nodrošinātu atbalstu maziem un vidējiem uzņēmumiem, tai skaitā izmantojot maksātspējas atbalsta instrumentu.

Galvenajiem mērķiem, kas izvirzīti Eiropas Zaļajā kursā un stratēģijā “Eiropa, kas sagatavota digitālajam laikmetam”, būtu jāturpina kalpot par ES stratēģiskās izaugsmes ceļakarti. Vienlaikus atveseļošanās plānam vajadzētu skaidri iezīmēt tā saikni un sinerģiju ar citiem dokumentiem, kā piemēram, “Jauna rūpniecības stratēģija Eiropai” (10.03.2020) un paziņojums par Eiropas Digitālās nākotnes veidošanu (19.02.2020.).

Rūpniecībai būtu jākalpo par ES atveseļošanās galveno dzinējspēku. Investīcijām jānodrošina nepieciešamais ekonomikas stimuls, virzoties uz zaļo un ilgtspējīgo digitālo pārkārtošanos un tās primāri būtu jānovirza uz nozarēm, kurās ir lielākais potenciāls inovācijām, izaugsmei un darba vietu radīšanai. Lai process noritētu veiksmīgi, nepieciešams fokusēties uz jaunu pieeju - rūpniecības ekosistēmām, kas izklāstīta Jaunajā rūpniecības stratēģijā Eiropai.

**Latvijas nostāja**

Ārlietu ministrijas izstrādātā nacionālā pozīcija nr.1 par Eiropas Atveseļošanās plānam paredzēto finansējumu tiek skatīta š.g. 9.jūnija Ministru kabineta sēdē. Pozīcijas izskatīšana Saeimas Eiropas lietu komisijā ir plānota 10. jūnijā. Finanšu ministrijas pozīcija Nr.1”Par atsevišķiem Finanšu ministrijas kompetences jautājumiem Eiropas Komisijas 2020. gada 27. un 28. maija priekšlikumu pakotnes jautājumiem ekonomikas atveseļošanas atbalstam pēc COVID-19 pandēmijas, par priekšlikumu Eiropas Savienības Atveseļošanas instrumentu ekonomikas atveseļošanas atbalstam pēc COVID-19 pandēmijas, par priekšlikumu Atveseļošanas un noturības mehānismam , par priekšlikumu React EU iniciatīvas izveidei , par grozīto priekšlikumu Padomes lēmumam par Eiropas Savienības pašu resursu sistēmu, par paziņojumu ES budžets-Eiropas atveseļošanas plāna dzinējspēks.” tiek virzīta apstiprināšanai MK 09.06.2020. sanāksmē.

Latvija kopumā atbalsta Komisijas piedāvāto Eiropas Atveseļošanas plānu. Uzskatām, ka Atveseļošanas instrumenta finansēto programmu un fondu sadales kritērijiem jābūt pamatotiem, caurskatāmiem un atbilstošiem visu dalībvalstu interesēm,

 Latvija uzskata, ka jau izvirzītās prioritātes – t.sk. zaļā un digitālā transformācija – būs galvenais ES izaugsmes virzītājspēks. Latvija uzsver, ka Atveseļošanās instrumenta investīciju plānošanai ir jābūt saskaņotai ar ES jaunajiem stratēģiskajiem politikas plānošanas dokumentiem, reformētajām politikām un to paredzēto ieviešanas laika grafiku.

Digitalizācija sniedz iespēju pakalpojumus padarīt ne tikai efektīvākus, bet arī samazina izmaksas ilgtermiņā, iedzīvotājiem piedāvājot ilgtspējīgus un kvalitatīvus pakalpojumus. Šajā ziņā pastāv skaidra saistība starp inteliģentām transporta sistēmām un 5G ieviešanu. Tāpēc ir vajadzīga atbilstoša digitālā infrastruktūra un mums ir jāveic savi mājasdarbi un jānodrošina tā ar pienācīgu sakaru infrastruktūras izvēršanu. Diemžēl atjaunotais ES daudzgadu budžeta MFF priekšlikums iezīmē atšķirīgu virzienu, neparedzot izmaiņas salīdzinājumā ar š.g. februārī diskutētā sarunu ietvara dokumenta CEF digitālo aploksni (t.i. finansējuma samazinājums par 31% salīdzinājumā ar sākotnējo Komisijas priekšlikumu).Uzskatām, ka, ņemot vērā dalībvalstu specifiskās vajadzības, kā arī krīzes nevienlīdzīgo ietekmi uz dažādām ekonomikas nozarēm, dalībvalstīm jāļauj piemērot maksimāli iespējamā elastība ekonomikas atveseļošanai paredzētā finansējuma izlietojumā.

Tāpat Latvija uzsver zaļajai pārkārtošanai nepieciešamo tehnoloģiju nozīmi. Stratēģiski svarīgi ir nodrošināt atjaunojamo energoresursus, kā arī uzglabāšanas iekārtu komponenšu ražošanu Eiropā, veicinot ES rūpniecības attīstību un mazinot atkarību no tehnoloģiju importa. Tādēļ Latvijas ekonomikas ministrs kopā ar septiņu ES dalībvalstu (Lietuvas, Igaunijas, Austrijas, Polijas, Grieķijas, Spānijas un Luksemburgas) ministriem vērsās pie ES iekšējā tirgus komisāra Tjerī Bretona un ES enerģētikas komisāres Kadri Simsones, aicinot ES atkopšanās plānā nozīmīgu vietu paredzēt atjaunojamo energoresursu industrijai. Vēstulē tika rosināts saules un vēja enerģijas ražošanas un uzglabāšanas tehnoloģijas iekļaut ES stratēģisko vērtību ķēžu sarakstā, palielinot ieguldījumus šajās nozarēs, stimulējot konkurētspējīgu videi nekaitīgas enerģijas ražošanas nozari ar augstu pievienoto vērtību.

Latvijai ir svarīgi, lai Stratēģisko Investīciju mehānisms būtu vērsts uz to investīciju jomu atbalstīšanu, kuru darbība ir tautsaimniecībai stratēģiski svarīga, jo īpaši ņemot vērā nākotnes zaļās un digitālas tehnoloģijas, kā arī palielina saimnieciskās darbības veicēju noturību turpmāko šoku apstākļos. Tāpat arī Stratēģisko Investīciju mehānismam jābūt vērstam uz to investīciju jomu atbalstīšanu, kas nepieciešamas Nacionālā enerģētikas un klimata plāna atjaunojamo energoresursu un energoefektivitātes mērķu sasniegšanā.

Vienlaikus būtiski, lai Maksātspējas atbalsta instruments, kā kapitāla produktu instruments, pēc iespējas ātrāk sniegtu atbalstu krīzes skartajiem uzņēmējiem. Kapitāla tirgus nepietiekama attīstība Latvijā ir tirgus nepilnība, kura krīzes laikā izpaužas īpaši izteikti.

Svarīgi izvērtēt vai esošais valsts atbalsta regulējums neliedz dalībvalstīm pilnvērtīgi nodrošināt atbalstu nozarēm un sistēmām, kas COVID-19 dēļ identificētas kā papildu atbalstāmas.

Ņemot vērā dalībvalstu specifiskās vajadzības, kā arī nevienlīdzīgo ietekmi uz dažādām ekonomikas nozarēm, uzskatām, ka dalībvalstīm jāļauj piemērot maksimāli iespējamā elastība ekonomikas atveseļošanai paredzētā finansējuma izlietojumā, īpaši lauku attīstības jomā lauku ekonomikas atveseļošanai un stiprināšanai, Taisnīgās pārejas mehānisma izlietojumā, kā arī COVID-19 visvairāk skartajās jomās.

**2. Eiropas stratēģisko vērtību ķēžu stiprināšana**

Pašreizējā krīze ir pierādījusi, ka Eiropas rūpniecība ir pielāgoties spējīga. Tomēr tā parādījusi arī, ka rūpniecība Eiropā lielā mērā ir atkarīga no trešo valstu piegādātājiem un tāpēc tā ir viegli ievainojama. Attiecīgi nepieciešams izvērtēt, kādi pasākumi veicami, lai mazinātu šo kritiski nepieciešamo izejvielu, tehnoloģiju, infrastruktūras, drošības un citu stratēģisko jomu atkarību no trešajām valstīm, neaizmirstot par ES nosprausto mēŗki, virzību uz klimatneitralitāti. Tas ļautu Eiropas ekonomikai atlabt straujāk un arī nākotnē būt ilgtstpējīgākai un noturīgākai.

Eiropas rūpniecībai jāizmanto savas unikālās stiprās puses: pārrobežu un vērtību ķēžu integrāciju, dažādību, Eiropas tradīcijas un iedzīvotājus. Eiropai ne vien jāfokusējas uz specifiskām tehnoloģijām, bet arī, jādomā par iespējām un izaicinājumiem, ar ko saskaras rūpniecības ekosistēmas. Šīs ekosistēmas ietver visus vērtību ķēžu dalībniekus, sākot no mazākajiem jaunuzņēmumiem līdz lielākajiem uzņēmumiem, akadēmiskās vides, izpētes veicējiem un no pakalpojumu nodrošinātājiem līdz piegādātājiem. Katram no šiem dalībniekiem ir sava specifiska, kas jāņem vērā. Komisija iecerējusi sistemātiski analizēt dažādas ekosistēmas un izvērtēt dažādos rūpniecības nozaru riskus un vajadzības. Jau šobrīd Komisija vērtē, ka 2020. gada otrajā ceturksnī virkne ES ekosistēmu, piemēram, tūrisma, kultūras un radošajās jomās varētu pieredzēt pat 70% apgrozījuma kritumu. Vienlaikus ekosistēmas, kas bauda lielāku patērētāju uzticēšanos kā, piemēram, ražošanas, veselības un pārdošanas jomās varētu piedzīvot straujāku atveseļošanos.[[4]](#footnote-5)

Eiropas ekonomikas atveseļošanās neatņemams balsts ir ES Vienotais tirgus, kura nepārtraukta un plūstoša darbība noteiks ES ekonomiku atveseļošanās ātrumu. ES rūpniecības un kopējo dominējošo ekosistēmu kontekstā būtu nepieciešams izzināt nozīmīgākās barjeras un prioritizēt to mazināšanu. Tāpat dažādo ES un nacionālo informācijas sistēmu apvienošana un integrēšanu var palīdzēt šī mērķa sasniegšanā.

**Latvijas nostāja**

Latvija atzinīgi vērtē Jaunajā rūpniecības stratēģijā Eiropai izklāstīto ekosistēmu pieeju, kas ir plašāks jēdziens par piegāžu ķēdēm. Nepieciešama administratīvā sloga samazināšana Komisijas identificētajās ekosistēmās, novēršot Vienotajā tirgū eksistējošās barjeras. Domājot par atbalstu jaunu ekosistēmu radīšanai, būtu jāņem vērā pandēmijas laikā iegūtās mācības, t.sk. vērtējot nepieciešamību pēc ES stratēģiskās autonomijas. Veicot izvērtējumu jāņem vērā nepieciešamība ES atvērtību brīvajai tirdzniecībai un vienlīdzīgu konkurences noteikumu ievērošanu. Stratēgiskai autonomijai nevajadzētu nozīmēt Eiropas čempionu veidošanu, cenšoties mazināt ES atkarību no trešajām valstīm. Svarīgi ir nodrošināt, lai krīzes situtācijās spējam darboties kompensējoši un solidāri.

Uzskatām, ka atbalsta pasākumi jāveido tā, lai nodrošinātu visu ES uzņēmumu dalību industriālajās ekosistēmās, piemēram, lielajiem uzņēmumiem Rietumeiropā jāveido sadarbības un piegādes ķēdes ar sadarbības partneriem Austrumeiropas valstīs, tādējādi vecinot kohēzijas politikas mērķu ātrāku sasniegšanu. Esošais ES COVID-19 valsts atbalsta ietvars ir devis nozīmīgu ieguldījumu krīzes pārvarēšanā, un ir jāparedz iespēja to turpināt pēc šā gada beigām līdz pat krīzes beigām, nodrošinot uzņēmumus ar apgrozāmajiem līdzekļiem un pieeju finansējumam kapitālieguldījumiem.

Kopš 2018. gada septembra Latvijā tiek īstenota stratēģiska vērtību ķēžu ekosistēmu attīstība, pēc speciāli izveidotas metodes, balstoties uz Viedās Specializācijas startēgījā (RIS3) identificētām prioritārajām jomām. Ekosistēmu izveide tika īstenota saskaņā ar mērķi stimulēt tehnoloģiju-ietilpīgāku, augstākas pievienotās vērtības un eksportpotenciālu produktu un pakalpojumu ražošanu un iekļaušanos globālajās vērtību ķēdēs.

Nepieciešams nodrošināt ES finansējuma godīgu un ģeogrāfiski vienlīdzīgu sadalījumu un iespēju pielāgot Eiropas Investīciju Bankas un Eiropas Investīciju fonda programmas visu dalībvalstu specifiskajām situācijām. Īpaši, ņemot vērā, ka ES dalībvalstu ekonomiku apmēri un uzbūves, kā arī konverģences pakāpe ir diezgan atšķirīgas.

**Latvijas delegācija**

Latviju sanāksmē pārstāvēs Ekonomikas ministrijas parlamentārais sekretārs **Jurģis Miezainis**.

Iesniedzējs:

Ekonomikas ministrs J. Vitenbergs

Vīza:

Valsts sekretārs

 E. Valantis

O.Grigus

67013114,
olafs.grigus@em.gov.lv

1. Salīdzinot ar sākotnējo Eiropas Komisijas priekšlikumu ES daudzgadu budžetam 2021. – 2027.gadiem un ar uz Eiropadomes 2020.gada 20.februāra sanāksmi sagatavoto sarunu ietvara dokumentu [↑](#footnote-ref-2)
2. Salīdzinot ar uz Eiropadomes 2020.gada 20.februāri sanāksmi sagatavoto sarunu ietvara dokumentu [↑](#footnote-ref-3)
3. Kopā ar esošajā periodā papildus paredzēto finansējumu React EU kopīgais finansējums veidos 55 mljrd. EUR. [↑](#footnote-ref-4)
4. ( 27.05.2020) KOMISIJAS PAZIŅOJUMS “Eiropas lielā stunda – jāatjaunojas un jāsagatavo ceļš nākamajai paaudzei”: https://eur-lex.europa.eu/legal-content/EN/TXT/?qid=1591128075856&uri=CELEX:52020DC0456 [↑](#footnote-ref-5)